b'\n_START_ARTICLE_\nNerijos fortas\n_START_PARAGRAPH_\nNerijos fortas kitaip dar Kopgalio tvirtov\xc4\x97 yra Smiltyn\xc4\x97s smaigalyje, Kopgalyje. Tai vienintelis i\xc5\xa1lik\xc4\x99s toks XIX a. antros pus\xc4\x97s Pr\xc5\xabsijos karinio paveldo objektas Lietuvoje. \xc5\xa0iuo metu jame \xc4\xafsik\xc5\xabr\xc4\x99s Lietuvos j\xc5\xabr\xc5\xb3 muziejus. Prad\xc4\x97tas statyti 1865\xc2\xa0m. Iki 1897\xc2\xa0m. buvo karinis objektas, v\xc4\x97liau perduotas civilin\xc4\x97ms reikm\xc4\x97ms. 1937\xc2\xa0m. Vokietijai u\xc5\xbe\xc4\x97mus Klaip\xc4\x97dos kra\xc5\xa1t\xc4\x85 forte v\xc4\x97l \xc4\xafsik\xc5\xabr\xc4\x97 kari\xc5\xa1kiai, o besitraukdami 1945\xc2\xa0m. j\xc4\xaf i\xc5\xa1sprogdino. Po 1975\xe2\x80\x931979\xc2\xa0m. vykusios restauracijos fortas pritaikytas muziejaus reikm\xc4\x97ms. Lankytojai gali ap\xc5\xbei\xc5\xabr\xc4\x97ti buvusius amunicijos sand\xc4\x97lius, parako saugyklas, poternas ir kaponierius. Aik\xc5\xa1tel\xc4\x97se, kur anks\xc4\x8diau stov\xc4\x97jo pab\xc5\xabklai eksponuojami inkarai. Centrinis forto pastatas, redutas, buvo sunaikintas Antrojo pasaulinio karo metu ir atstatytas restauruojant fort\xc4\x85.\n_START_SECTION_\nIstorija\n_START_PARAGRAPH_\nPradin\xc4\xaf forto, tuo metu, tik blokhauzo, projekt\xc4\x85 1782\xc2\xa0m. pareng\xc4\x97 Memelio uosto statybos inspektorius Samuelis Lilienhtalis. Jis tur\xc4\x97jo u\xc5\xbetikrinti prieig\xc5\xb3 \xc4\xaf uost\xc4\x85 gynyb\xc4\x85. Parengiamuosius darbus nutrauk\xc4\x97 1801\xc2\xa0m. uragano sukeltas potvynis. 1809\xe2\x80\x931811\xc2\xa0m. Kopgalyje buvo pastatyti pirmieji gynybiniai \xc4\xafrenginiai. Buvo supiltas keturkampio plano pylimas, v\xc4\x97liau buvo i\xc5\xa1pl\xc4\x97stas ir paverstas artilerijos redutu. Blokhauz\xc4\x85 sudar\xc4\x97 sutvirtinti pylimai su grioviu. Buvo apginkluotas lauko artilerijos pab\xc5\xabklais. Po 1812\xc2\xa0m. jis buvo apleistas ir po keli\xc5\xb3 de\xc5\xa1imtme\xc4\x8di\xc5\xb3 sunyko._NEWLINE_1865\xc2\xa0m. forte v\xc4\x97l prasid\xc4\x97jo statybos. Pirmiausia buvo pastatytas redutas\xc2\xa0\xe2\x80\x93 apvalus statinys pritaikytas gyventi karinei \xc4\xafgulai ir gintis. Aplink j\xc4\xaf buvo i\xc5\xa1kastas griovys. V\xc4\x97liau pastatyti tuneliai\xc2\xa0\xe2\x80\x93 poteros su kanonieriais, amunicijos sand\xc4\x97liai. Dar nesp\xc4\x97jus \xc4\xafrengti buvo apginkluotas pab\xc5\xabklais. Dar v\xc4\x97liau aplink vis\xc4\x85 forto teritorij\xc4\x85 buvo i\xc5\xa1kastas griovys\xc2\xa0\xe2\x80\x93 fosa ir vir\xc5\xa1 anks\xc4\x8diau pastatyt\xc5\xb3 patalp\xc5\xb3 supiltas did\xc5\xbeiulis pylimas. Statyb\xc5\xb3 metu buvo nukasta didel\xc4\x97 kalva Kopgalyje. Statybos darbai t\xc4\x99s\xc4\x97si iki 1873\xc2\xa0m._NEWLINE_Iki 1897\xc2\xa0m. Nerijos fortas buvo Klaip\xc4\x97dos gynybini\xc5\xb3 \xc4\xaftvirtinim\xc5\xb3 dalis. Buvo kelis kartus modernizuojamas: 1873\xe2\x80\x931875\xc2\xa0m., 1877\xe2\x80\x931887\xc2\xa0m. ir 1889\xe2\x80\x931890\xc2\xa0m. Forte buvo \xc4\xafrengtas telegrafas palaikantis ry\xc5\xa1\xc4\xaf su vadovybe kitoje Kur\xc5\xa1i\xc5\xb3 mari\xc5\xb3 pus\xc4\x97je. Ant pylimo buvo \xc4\xafrengtos aik\xc5\xa1tel\xc4\x97s su a\xc5\xa1tuoniais tolia\xc5\xa1aud\xc5\xbeiais pab\xc5\xabklais. Mari\xc5\xb3 pakrant\xc4\x97je buvo \xc4\xafrengtas nedidelis uostelis._NEWLINE_1897\xc2\xa0m. fortas perduotas civiliams. Buvusiais amunicijos sand\xc4\x97liais naudojosi Klaip\xc4\x97dos uosto direkcija. Redute apsigyveno darbininkai ir tarnautojai. 1905\xc2\xa0m. ant vakarinio pylimo buvo \xc4\xafrengtas semaforas. 1934\xc2\xa0m. forto gynybin\xc4\xaf griov\xc4\xaf (fos\xc4\x85) sujung\xc4\x97 su mariomis ir jame buvo \xc4\xafrengtas nedidelis uostelis, kuriame buvo laikomos jachtos, policijos laivai, \xc5\xbevej\xc5\xb3 valtys. Forto patalpomis naudojosi ir j\xc5\xabr\xc5\xb3 skautai bei j\xc5\xabreivyst\xc4\x99 studijuojantys Kauno auk\xc5\xa1tesniosios technikos mokyklos moksleiviai._NEWLINE_Kareiviai \xc4\xaf fort\xc4\x85 gr\xc4\xaf\xc5\xbeo 1939\xc2\xa0m. kai Klaip\xc4\x97dos kra\xc5\xa1tas buvo atskirtas nuo Lietuvos nacistin\xc4\x97s Vokietijos. Jame buvo \xc4\xafrengti prie\xc5\xa1l\xc4\x97ktuvin\xc4\x97s gynybos tarnybos amunicijos sand\xc4\x97liai. 1943\xe2\x80\x931944\xc2\xa0m. fortas, kartu su kitais j\xc5\xabros pakrant\xc4\x97je \xc4\xafrengtais \xc4\xaftvirtinimais gyn\xc4\x97 uost\xc4\x85 nuo j\xc5\xabr\xc5\xb3 ir oro atak\xc5\xb3. 1944\xc2\xa0m. fortas nukent\xc4\x97jo nuo sprogimo, o 1945\xc2\xa0m. vokie\xc4\x8di\xc5\xb3 kariai atsitraukdami j\xc4\xaf u\xc5\xbeminavo ir band\xc4\x97 susprogdinti, bet nes\xc4\x97kmingai._NEWLINE_1945\xe2\x80\x931975\xc2\xa0m. visoje Kur\xc5\xa1i\xc5\xb3 nerijos \xc5\xa1iaurin\xc4\x97je dalyje buvo u\xc5\xbedara pasienio zona. Patekim\xc4\x85 \xc4\xaf j\xc4\x85 kontroliavo soviet\xc5\xb3 kari\xc5\xa1kiai. Kai kurios \xc5\xbeinybos naudojosi apleistomis forto patalpomis. 1973\xe2\x80\x931979\xc2\xa0m. fortas buvo restauruotas, pa\xc5\xa1alinta daugyb\xc4\x97 sprogmen\xc5\xb3. 1979\xc2\xa0m. forte atidarytas Klaip\xc4\x97dos j\xc5\xabr\xc5\xb3 muziejus ir akvariumas, dabar\xc2\xa0\xe2\x80\x93 Lietuvos j\xc5\xabr\xc5\xb3 muziejus.'